Nabala Keskkonnakaitse Ühingu liikmeteks on 22 külaseltsi, piirkonna metsa- ja jahiseltsid,  kes on koondunud sooviga oma kodukoha arengu juures kaasa rääkida. Tihedat koostööd on tehtud nelja vallavalitsusega üle maakonnapiiride. Tuhala Nõiakaevu ja Nabala karstiala toetuseks on antud üle 63 000 hääle. Eesti tuntud muusikud andsid oma toetushääle Nõiakaevu loitsu lauldes. "Kui see ei ole toimiv kodanikuühiskond, mida riik võiks partnerina kaasata, siis milline on? Kui need tegevused ja tuhandete inimeste pikaajalised püüdlused ei loe midagi, siis mis loeb?" küsitakse avalikus pöördumises ja  avaldatakse arvamust, et antud piirkonnas Riigikokku kandideerinud peaminister arvestas kogukonna häält üksnes sel määral, et ei julgenud Nabala saatust otsustavat ehitusmaavarade arengukava vastu võtta enne valimisi.